text: [{"text_idx": "#000001", "text": "Aker BP vo\u0301nar at gera l\u00f8nandi oljufund i\u0301 gomlum Equinor brunni"}, {"text_idx": "#000002", "text": "Tju\u0301gu a\u0301ra t\u00f8knilig menning kann gera, at ein oljulei\u00f0, sum Equinor ikki helt var\u00f0 l\u00f8nandi i 2003, nu\u0301 kann gerast l\u00f8nandi"}, {"text_idx": "#000003", "text": "T\u00f8kniliga menningin innan oljuvinnuna kann eftir \u00f8llum at d\u00f8ma koma norskari oljuvinnu v\u00e6l vi\u00f0. Hetta a\u0301sanna tey hja\u0301 oljufelagnum Aker BP, sum er eitt ta\u00f0 mest virkna a\u0301 norska landgrunninum."}, {"text_idx": "#000004", "text": "Tey hava nevniliga ment ein ny\u0301ggjan frymil sum grundarlag undir eini verk\u00e6tlan, sum skal kunna a\u0301vi\u0301sa og fa\u0301a til vega sto\u0301rar n\u00f8gdir av olju upp u\u0301r undirgrundini a\u0301 eini oljulei\u00f0, sum var\u00f0 funnin i\u0301 2003 men sum ta\u0301 var\u00f0 mett ikki at vera rakstrarverdug."}, {"text_idx": "#000005", "text": "Nu\u0301 hava serfr\u00f8\u00f0ingar rokna\u00f0 u\u0301t, at ta\u00f0 helst kann l\u00f8na seg at fara eftir oljuni i\u0301 hesi kelduni, ho\u0301ast ta\u00f0 eru 20 a\u0301r si\u0301\u00f0ani, at hon var\u00f0 funnin, slept og fra\u0301gingin."}, {"text_idx": "#000006", "text": "Nu\u0301 20 a\u0301r seinni \u00e6tlar norski orkurisin Aker BP at bora ein ny\u0301ggjan brunn a\u0301 gomlu oljulei\u00f0ini skrivar Dagens N\u00e6ringsliv. Ta\u00f0 var annars Equinor, sum lat brunnin fra\u0301 s\u00e6r, eftir at hann ikki framleiddi nokk av olju. Aker BP, sum er eitt av mest framkomnu oljufel\u00f8gunum i\u0301 norskum \u00f8ki, hevur ment eina t\u00f8kni, sum vi\u0301sir, at ta\u00f0 helst ber til at fara undir l\u00f8nandi framlei\u00f0slu a\u0301 hesi lei\u00f0ini."}, {"text_idx": "#000007", "text": "Ti\u0301\u00f0indini um boriu\u0301rsliti\u00f0 a\u0301 sinni vo\u0301ru tey, at leitibrunnurin vi\u0301sti eina \u00abbetydelig oljekolonne\u00bb, sum ta\u00f0 var\u00f0 sagt ta\u0301. Kortini var\u00f0 eftir vi\u0301\u00f0ari kanningar og meting avgj\u00f8rt at gevast."}, {"text_idx": "#000008", "text": "Aker BP, sum nu\u0301 fer undir aftur at kanna brunnin, sigur, at m\u00f8guleiki er fyri at finna hundra\u00f0tals mio\u0301. tunnur av olju a\u0301 hesi oljulei\u00f0ini. Spurningurin er er bara, um til ber at framlei\u00f0a og fa\u0301a hesa oljuna upp. Ta\u00f0 skullu komandi kanningar vi\u0301sa."}, {"text_idx": "#000009", "text": "Ta\u00f0 eru annars fleiri d\u00f8mi um li\u0301knandi hendingar a\u0301 norska landgrunninun, har \u00f8ki, sum vo\u0301r\u00f0u slept, no\u0301gv a\u0301r seinni aftur eru vor\u00f0in a\u0301hugaverd. Mest kenda d\u00f8mi\u00f0 man vera, ta\u0301 oljufel\u00f8g funnu sto\u0301ru kelduna Johan Sverdrup i\u0301 einum \u00f8ki, sum fyri no\u0301gvum a\u0301rum si\u0301\u00f0ani var\u00f0 mett als ikki at goyma hv\u00f8rki olju ella gass. Men so vo\u0301ru ta\u00f0 serfr\u00f8\u00f0ingar hja\u0301 eitt nu\u0301 Lundin, sum fo\u0301ru aftur til teknibor\u00f0i\u00f0 at hyggja eftir seismiskum data av undirgrundini."}, {"text_idx": "#000010", "text": "Spurningurin er, um hetta er ein st\u00f8\u00f0a, sum kann gerast aktuell i\u0301 F\u00f8royum eisini. Nu\u0301 f\u00f8royingar framvegis ikki hava slept oljuvo\u0301nini um, at olja og gass eru at finna i\u0301 f\u00f8roysku undirgrundini, so kundi ho\u0301skandi veri\u00f0 spurt, um oljufund, sum vo\u0301r\u00f0u gj\u00f8rd fyri 20 a\u0301rum si\u0301\u00f0ani um okkara lei\u00f0ir men sum ikki ta\u0301 vo\u0301r\u00f0u mett rakstrarverdug - i\u0301 dag, so no\u0301gv a\u0301r seinni, vi\u00f0 t\u00f8kniligu menningini sum grundarlag kortini kunnu ver\u00f0a mett at ver\u00f0a l\u00f8nandi."}, {"text_idx": "#000011", "text": "Hetta eru uttan iva spurningar, sum f\u00f8royskir oljumyndugleikar hyggja eftir, nu\u0301 oljufel\u00f8g i\u0301 norskum \u00f8ki eru farin at hyggja eftir oljulei\u00f0um, sum vo\u0301r\u00f0u fra\u0301gingnar ju\u0301st fyri 20 a\u0301rum si\u0301\u00f0ani men sum nu\u0301 m\u00f8guliga eru vornar a\u0301hugaverdar aftur."}, {"text_idx": "#000012", "text": "Eftir at boringar a\u0301 f\u00f8royska landgrunninum sta\u00f0afestu, at ein virkin kolvetnisskipan finst i\u0301 f\u00f8roysku undirgrundini, rakti oljufelagi\u00f0 Amerada Hess fyri ju\u0301st 20 a\u0301rum si\u0301\u00f0ani vi\u00f0 olju i\u0301 Marjun brunninum. Kanningar vi\u0301stu to\u0301, at hon var ikki rakstrarverdug. Tvs. at ho\u0301ast no\u0301gv olja var\u00f0 sta\u00f0fest, var\u00f0 hon ikki mett at vera no\u0301g sto\u0301r og v\u00e6legna\u00f0 til eina u\u0301tbygging."}, {"text_idx": "#000013", "text": "Seinni vo\u0301r\u00f0u royndir aftur gj\u00f8rdar at kanna, um Marjun kortini kundi u\u0301tbyggjast, men hesar go\u0301vu to\u0301 sama u\u0301rslit. Nu\u0301 eru gingin 20 a\u0301r og hyggja vit eftir gongdini i\u0301 eitt nu\u0301 Norra, ber til at spyrja, um t\u00f8kniliga menningin innan oljuleiting og oljuvinnu sum heild \u00f8ll hesi a\u0301rini m\u00f8guliga kann lata upp hur\u00f0ar fyri at hyggja aftur at gomlum brunnum a\u0301 f\u00f8royska landgrunninum. Marjun er ein teirra. Ein annar er m\u00f8guliga Anne Marie, sum vi\u0301sti seg at goyma sto\u0301rar n\u00f8gdir av gassi."}, {"text_idx": "#000014", "text": "Spennandi ver\u00f0ur at fylgja vi\u00f0, nu\u0301 eftirspurningurin eftir olju og gassi eitt nu\u0301 i\u0301 Nor\u00f0sjo\u0301num og a\u0301 Atlantsmo\u0301tinum er vaksin m.a. eftir russisku innra\u0301sina i\u0301 Ukraina, um hetta kann fa\u0301a okkurt ella onkur orkufel\u00f8g at seta ko\u0301s aftur mo\u0301ti f\u00f8royska landgrunninum. Eisini havandi i\u0301 huga h\u00f8ga oljupri\u0301sin og lagaligari skattatreytirnar i\u0301 f\u00f8royskum \u00f8ki i\u0301 mun til t\u00e6r i\u0301 bretskum \u00f8ki i\u0301 dag eftir, at bretska stjo\u0301rnin hevur a\u0301lagt orkufel\u00f8gum ein h\u00f8gan eykaskatt."}, {"text_idx": "#000019", "text": "Helvtin av orkuni fra\u0301 vindmyllulundum fer til spillis"}, {"text_idx": "#000020", "text": "Regin Mittu\u0301n ny\u0301ggjur fi\u0301ggjarstjo\u0301ri hja\u0301 Magn"}, {"text_idx": "#000021", "text": "Oljupri\u0301sur uppa\u0301 100 dollarar i\u0301 eygsjo\u0301n"}, {"text_idx": "#000022", "text": "Russland sendir oljutangaskip nor\u00f0ur um Sibiria"}, {"text_idx": "#000023", "text": "Byggja heimsins st\u00f8rstu vindmylnuh\u00f8ll i\u0301 Esbjerg"}, {"text_idx": "#000024", "text": "Bera o\u0301tta fyri ny\u0301ggjum gr\u00f8num brennievnum"}]